প্রথমে সিদ্ধান্ত হয়েছিল মুকুল রায়ের বিজেপিতে যোগদান করা নিয়ে তৃণমূলের পক্ষ থেকে কোনও সরকারি প্রতিক্রিয়া দেওয়া হবে না।
তাই মুকুল দল ছাড়ার পরে যে রকম ভাবে ঢাকঢোল পিটিয়ে সাংবাদিক সম্মেলন করা হয়েছিল, মুকুল বিজেপিতে যোগ দেওয়ার পরে সেই ‘উত্তেজনা’ দেখাতে চায়নি তৃণমূল।
মুকুলের হাতে পদ্ম ফোটাকে যে দল বিশেষ গুরুত্ব দিচ্ছে না, তা প্রমাণ করতেই এ রকম নির্দেশ দিয়েছিলেন মমতা বন্দ্যোপাধ্যায়।
তবে দলীয় পুরনো সতীর্থকে নিয়ে শনিবার প্রতিক্রিয়া জানালেন কয়েকজন নেতা। মুকুল বিজেপিতে যোগ দেওয়ার প্রায় ২১ ঘণ্টা পরে।
নগরোন্নয়ন দফতরের মন্ত্রী ফিরহাম হাকিম বলেন, ‘‘স্বপ্ন দেখা ভাল। তবে দুঃস্বপ্ন দেখা ভাল নয়। আসলে ‘পথ ভাবে আমি দেব, রথ ভাবে আমি, মূর্তি ভাবে আমি দেব, হাসে অন্তর্যামী’। মমতা বন্দ্যোপাধ্যায় ছাড়া কেউ কিছুই নয়। আমি ফিরহাদ হাকিম বা অন্য কেউ কিছুই নয়।’’

এই বিষয়ে অন্যান্য খবর

মুকুলকে দলে নিতে কে সবচেয়ে বেশি উৎসাহী ছিলেন, উদ্দেশ্যই বা কী
মাঝপথে মুকুলের সাংবাদিক সম্মেলন ছেড়ে গেলেন মন্ত্রী, ১০ মিনিটেই শেষ কেন


মুকুলকে কোনও রকম গুরুত্ব দেওয়া র পথেই যেতে চাইছেন না তৃণমূল নেতারা। মেয়র শোভন চট্টোপাধ্যায় তাঁর পুরনো সহকর্মী সম্বন্ধে বলেন, যাঁর কোনও অস্তিত্বই নেই তাঁকে নিয়ে আমাদের ভাবার সময়ও নেই। আমাদের উন্নয়নের কাজ রয়েছে অনেক।
একই সুরে বিদ্যুৎমন্ত্রী শোভনদেব চট্টোপাধ্যায় মুকুলের বিজেপি যাত্রাকে পাত্তাই দিতে চাননি। তিনি বলেন, সমুদ্র থেকে এক ঘটি জল তুলে নিলে সমুদ্রের কিছু যায় আসে না।
মুখে মুকুলকে গুরুত্ব না দিলেও, তৃণমূলের বিভিন্ন স্তরে কারা কারা মুকুলের সঙ্গে যোগাযোগ রাখছে সেই ব্যাপারে কড়া নজরদারি শুরু হয়েছে। 
দলের সংগঠনের মধ্যে যাঁদের মনে ক্ষোভ রয়েছে, তাঁদের সবাইকে নিয়ে চলারও পরামর্শ দিয়েছেন মুখ্যমন্ত্রী। তবে রাজ্যে ফিরে এসে মুকুল কী ভাবে তাঁর রাজনৈতিক কার্যকলাপ শুরু করেন, সেদিকেও নজর রাখছে তৃণমূল।